আরবী ভাষায় “আউলিয়া” শব্দটি “ওলি”র বহুবচন।“ওলি”র অর্থ বন্ধু,মিত্র,প্রেমিক বা অনুসারি। কখনো শব্দটির অর্থ হয় শাসক,অভিভাবক বা কর্তা।(সূত্রঃ আরবী-বাংলা অভিধান,প্রকাশনায় ইসলামিক ফাউন্ডেশন বাংলাদেশ,ঢাকা)।প্রসিদ্ধ আরবী-ইংরেজী অভিধান “আল মাওয়ারিদ” অনুসারে ওলি শব্দের অর্থঃ guardian, patron, friend, companion,associate,defender custodian ইত্যাদী।পবিত্র কোরআনে “ওলি” এবং “আউলিয়া” এ উভয় শব্দটির ব্যবহার হয়েছে অসংখ্যবার।যারা ঈমানদার তারা যেমন চিত্রিত চিত্রিত হয়েছে আল্লাহর আউলিয়া তথা বন্ধু বা মিত্র রূপে,তেমনি যারা কাফের তারা চিত্রিত হয়েছে শয়তানের আউলিয়া রূপে। প্রচলিত বাংলা ভাষায় “ওলি” বা “আউলিয়া” বলতে বুঝায় সুফি,দরবেশ বা আধ্যাত্মীক ব্যক্তি। কিন্তু “ওলি” বা “আউলিয়া” যে পাপীষ্ঠ হতে পারে এবং শয়তানের একনিষ্ঠ বন্ধু বা মিত্রও হতে পারে সে ধারণা বাংলা ভাষায় নেই।অথচ সে বিবরণ রয়েছে পবিত্র কোরআনে। আলোচ্য নিবন্ধে কোরআনের বহু আয়াত থেকে তার উদাহরণ দেয়া হবে। ইসলামের মূল আক্বীদা-বিশ্বাস ও দর্শনে “ওলি” ও “আউলিয়া”র ব্যবহার এতই ব্যাপক যে ইসলাম যে দেশেই গেছে সে দেশে এ শব্দ দুটি সাথে নিয়ে গেছে। তাই শব্দ দুটি এখন আর শুধু আরবী ভাষার শব্দ নয়,মাতৃভাষায় পরিনত হয়েছে ফার্সি,উর্দু,হিন্দি,বাংলা,তুর্কি,কুর্দি,মালয়ী,ভাষা-ইন্দোনেশিয়াসহ বিশ্বের তাবত মুসলমানদের ভাষায়।